b'\n_START_ARTICLE_\nZebedeu\n_START_SECTION_\nDades conegudes\n_START_PARAGRAPH_\nEs narra a l\'evangeli que Jes\xc3\xbas va escollir en primer lloc, quatre deixebles: Andreu i Sim\xc3\xb3 Pere, soci de Zebedeu, i els fills d\'aquest, Joan i Jaume)._NEWLINE_El primer esment b\xc3\xadblic situa Zebedeu a Galilea, regi\xc3\xb3 per la qual Jes\xc3\xbas va efectuar una activitat intensa al voltant dels anys 28 a 30. Zebedeu seria ve\xc3\xad de la ciutat de Betsaida i desenvolupava la seva activitat comercial al Mar de Galilea o Tiber\xc3\xadades, denominat aix\xc3\xad de vegades per la ciutat hom\xc3\xb2nima situada a la riba occidental d\'aquest mar._NEWLINE_Per distingir l\'ap\xc3\xb2stol Jaume, fill de Zebedeu (Jaume el Major), d\'un altre ap\xc3\xb2stol de Jes\xc3\xbas anomenat Jaume, fill d\'Alfeu (Jaume el Menor), habitualment s\'esmenta al primer en les Escriptures Sagrades com a fill de Zebedeu, fet que sembla ajudar a l\'hora d\'atribuir altres dades a Zebedeu. Per exemple, hi ha fonts que associen Zebedeu en matrimoni amb Maria Salom\xc3\xa9, una de les dones que, segons l\'evangelista Marc "seguia i servia", \xc3\xa9s a dir, ministrava en sentit material a Jes\xc3\xbas. Si \xc3\xa9s aix\xc3\xad, podria dir-se que Zebedeu tenia relaci\xc3\xb3 parental amb Jes\xc3\xbas, i era el seu oncle, at\xc3\xa8s que Salom\xc3\xa9 ha estat identificada com a germana de Maria._NEWLINE_La cita registrada a Mc\xc2\xa01:20 sembla apuntar que Zebedeu era propietari del negoci de pesca amb els seus fills, ja que amb ells hi havia persones assalariades, jornalers que treballarien per a ell. La paraula "jornalers" indica una retribuci\xc3\xb3 a sou per una feina. Aix\xc3\xb2 permet inferir que Zebedeu, pare de Joan i Jaume, tenia un certa solv\xc3\xa8ncia econ\xc3\xb2mica: era propietari de "xarxes", sens dubte d\'algunes barques, i tenia "jornalers" per a les seves feines. Resulta plausible que persones amb el nivell socioecon\xc3\xb2mic de Zebedeu mantinguessin contactes comercials amb Jerusalem, i fins i tot que tinguessin vincles amb el  Temple.'